Pta-bejaarde helder oordag in huis beroofArgieffoto ŉ Bejaarde vrou van Centurion is Dinsdag helder oordag by haar huis deur twee mans oorval en beroof. Konst. Mandlakayise Zwane, polisiewoordvoerder, het aan Maroela Media gesê die 79-jarige vrou was omstreeks 11:30 alleen by haar huis in Stymiestraat in Clubview toe sy opgemerk het daar is ŉ onbekende wit voertuig in haar erf geparkeer. “Toe sy gaan ondersoek instel, het sy die twee mans reeds in die huis aangetref. Die verdagtes het haar gedwing om plat te lê en het haar kop met ŉ duvet bedek.” Die verdagtes het die huis geplunder en onder meer met ŉ skootrekenaar, ŉ Nokia-selfoon, ŉ platskermtelevisiestel en R1 000 kontant gevlug. Die geskatte waarde van die gesteelde goedere is R50 000. Die Wierdabrug-polisie ondersoek ŉ saak van huisroof. Die polisie doen ŉ beroep op enigiemand met meer inligting oor die voorval of wat ŉ verdagte voertuig in die omgewing opmerk, om die polisie by 012 685 0008 of 08600 10111 te bel.